CELEX: 32020D0152
Language: sl
Date: 2020-02-03 00:00:00
Title: Izvedbeni sklep Komisije (EU) 2020/152 z dne 3. februarja 2020 o prepovedi Romuniji, da na podlagi člena 53(1) Uredbe (ES) št. 1107/2009 ponovno izda registracije fitofarmacevtskih sredstev, ki vsebujejo aktivno snov klotianidin ali imidakloprid, za uporabo na Brassica napus proti Phyllotreta spp. ali Psylliodes spp. (notificirano pod dokumentarno številko C(2020) 458) (Besedilo v romunskem jeziku je edino verodostojno) (Besedilo velja za EGP)

5.2.2020   
               
               
                  SL
               
               
                  Uradni list Evropske unije
               
               
                  L 33/16
               
            
         IZVEDBENI SKLEP KOMISIJE (EU) 2020/152
         z dne 3. februarja 2020
         o prepovedi Romuniji, da na podlagi člena 53(1) Uredbe (ES) št. 1107/2009 ponovno izda registracije fitofarmacevtskih sredstev, ki vsebujejo aktivno snov klotianidin ali imidakloprid, za uporabo na Brassica napus proti Phyllotreta spp. ali Psylliodes spp.
         
            
               (notificirano pod dokumentarno številko C(2020) 458)
            
         
         (Besedilo v romunskem jeziku je edino verodostojno)
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti člena 53(3)(a) Uredbe,
         ob upoštevanju naslednjega:
         
                     (1)
                  
                  
                     Izvedbena uredba Komisije (EU) št. 485/2013 (2) je spremenila pogoje za registracijo aktivnih snovi tiametoksam, klotianidin in imidakloprid, ki spadajo v razred neonikotinoidov. Člen 2 navedene uredbe je prepovedal prodajo in uporabo semen nekaterih kmetijskih rastlin, tretiranih s fitofarmacevtskimi sredstvi, ki vsebujejo te aktivne snovi, razen semen, ki se uporabljajo v toplih gredah. Države članice so morale ustrezno spremeniti ali preklicati obstoječe registracije fitofarmacevtskih sredstev, ki vsebujejo navedene aktivne snovi.
                  
               
                     (2)
                  
                  
                     Od 28. februarja 2014 je Romunija večkrat izdala nujne registracije, ki so zajemale tretiranje semen ter prodajo in setev semen, tretiranih s fitofarmacevtskimi sredstvi, ki vsebujejo navedene aktivne snovi, na podlagi odstopanja iz člena 53(1) Uredbe (ES) št. 1107/2009 za nujne primere. O teh nujnih registracijah je ustrezno obvestila Komisijo in druge države članice.
                  
               
                     (3)
                  
                  
                     Romunija je 20. marca 2017 obvestila Komisijo o štirih nujnih registracijah fitofarmacevtskih sredstev, ki vsebujejo aktivne snovi imidakloprid (NUPRID AL 600 FS in Seedoprid 600 FS), tiametoksam (Cruiser 350 FS) in klotianidin (PONCHO 600 FS), za uporabo na Helianthus annuus in Zea mays proti Agriotes spp. in Tanymecus dilaticollis, veljavnih od 1. februarja 2017 do 16. maja 2017. Romunija je 13. septembra 2017 obvestila Komisijo o dveh nujnih registracijah fitofarmacevtskih sredstev, ki vsebujeta aktivni snovi imidakloprid (NUPRID AL 600 FS) in klotianidin (MODESTO 480 FS), za uporabo na Brassica napus proti Phyllotreta spp. in Psylliodes spp, veljavnih od 21. julija 2017 do 16. oktobra 2017.
                  
               
                     (4)
                  
                  
                     Komisija je 15. septembra 2017 v skladu s členom 53(2) Uredbe (ES) št. 1107/2009 prosila Evropsko agencijo za varnost hrane (v nadaljnjem besedilu: Agencija), naj oceni nujne registracije več držav članic, vključno z Romunijo, za fitofarmacevtska sredstva, ki vsebujejo aktivne snovi klotianidin, imidakloprid in tiametoksam, za uporabe, ki niso več odobrene z Izvedbeno uredbo (EU) št. 485/2013, ob upoštevanju pogojev za nujne registracije iz člena 53(1) Uredbe (ES) št. 1107/2009.
                  
               
                     (5)
                  
                  
                     Romunija je 18. maja 2018 ponovno obvestila o nujnih registracijah fitofarmacevtskih sredstev MODESTO 480 FS in NUPRID AL 600 FS, ki vsebujeta aktivni snovi klotianidin in imidakloprid, za tretiranje semen in setev tretiranih semen, za uporabo na Brassica napus var. napobrassica proti Phyllotreta spp. in Psylliodes spp.
                  
               
                     (6)
                  
                  
                     Izvedbene uredbe Komisije (EU) 2018/783 (3), (EU) 2018/784 (4) in (EU) 2018/785 (5) so za tri zadevne aktivne snovi potrdile omejitve, uvedene z Izvedbeno uredbo (EU) št. 485/2013. Dodatno so omejile uporabo fitofarmacevtskih sredstev, ki vsebujejo aktivne snovi imidakloprid, klotianidin, in tiametoksam, ter dovolile samo registracijo teh sredstev kot insekticidov v trajnih rastlinjakih ali za tretiranje semen, namenjenih izključno uporabi v trajnih rastlinjakih. Poleg tega morajo kmetijske rastline ostati v trajnem rastlinjaku skozi svoj celoten življenjski cikel.
                  
               
                     (7)
                  
                  
                     Agencija je v tehničnem poročilu, pripravljenem na zahtevo Komisije iz uvodne izjave 4 in objavljenem 21. junija 2018 (6), obravnavala šest kombinacij kmetijska rastlina/škodljivi organizem, za katere je Romunija odobrila nujne registracije, in ugotovila, da za tri kombinacije kmetijska rastlina/škodljivi organizem obstaja sredstvo, ki vsebuje registrirano alternativno aktivno snov z enakim načinom delovanja, tj. za Brassica napus/Phyllotreta atra, Brassica napus/Psylliodes chrysocephala in Zea mays/Tanymecus dilaticollis. Vendar štiri sredstva niso bila namenjena samo kombinaciji Zea mays/Tanymecus dilaticollis, za katero je bila na voljo alternativa, ampak hkrati tudi kombinacijam kmetijska rastlina/škodljivi organizem, za katere ni bilo na voljo sredstva, ki bi vsebovalo alternativno snov, tj. Zea mays/Agriotes spp., Helianthus annuus/Agriotes spp. in Helianthus annuus/Tanymecus dilaticollis.
                  
               
                     (8)
                  
                  
                     Komisija zato na podlagi ocene Agencije meni, da pogoji iz člena 53(1) Uredbe (ES) št. 1107/2009 v Romuniji niso bili izpolnjeni pri registracijah za MODESTO 480 FS, ki vsebuje aktivno snov klotianidin, in NUPRID AL 600 FS, ki vsebuje aktivno snov imidakloprid, za uporabo pri kombinacijah kmetijska rastlina/škodljivi organizem Brassica napus/Phyllotreta spp. in Brassica napus/Psylliodes spp., saj sta ti nujni registraciji namenjeni kombinaciji kmetijska rastlina/škodljivi organizem, za katero je bilo registrirano drugo sredstvo, ki vsebuje alternativno aktivno snov z enakim načinom delovanja. Sredstva, namenjena kombinaciji Zea mays/Tanymecus dilaticollis, za katero je bilo registrirano drugo sredstvo, ki vsebuje alternativno aktivno snov z enakim načinom delovanja, so se uporabljala tudi za drugi škodljivi organizem na isti kmetijski rastlini, pri katerem alternativa ni bila na voljo, zato Komisija meni, da je uporaba teh sredstev sprejemljiva za Zea mays, saj se uporaba več fitofarmacevtskih sredstev na isti kmetijski rastlini za obvladovanje različnih škodljivih organizmov ne bi smela spodbujati, če se je temu mogoče izogniti.
                  
               
                     (9)
                  
                  
                     Zato je Komisija z dopisom z dne 16. julija 2018 od Romunije zahtevala, naj potrdi, da ne bo ponovno izdala nujnih registracij fitofarmacevtskih sredstev MODESTO 480 FS, ki vsebuje aktivno snov klotianidin, in NUPRID AL 600 FS, ki vsebuje aktivno snov imidakloprid, za uporabo pri kombinacijah kmetijska rastlina/škodljivi organizem Brassica napus/Phyllotreta spp. in Brassica napus/Psylliodes spp. Romunija je v odgovoru z dne 18. septembra 2018 menila, da so zadevne nujne registracije upravičene.
                  
               
                     (10)
                  
                  
                     Komisija meni, da je treba skleniti, da Romunija ne sme ponovno izdati nujnih registracij fitofarmacevtskih sredstev, ki vsebujejo aktivno snov klotianidin in/ali imidakloprid, za uporabo pri kombinacijah kmetijska rastlina/škodljivi organizem Brassica napus/Phyllotreta spp. ali Brassica napus/Psylliodes spp.
                  
               
                     (11)
                  
                  
                     Stalni odbor za rastline, živali, hrano in krmo ni podal mnenja v roku, ki ga je določil njegov predsednik. Potreben je bil izvedbeni akt, zato je predsednik odboru za pritožbe predložil osnutek izvedbenega akta v nadaljnjo obravnavo. Odbor za pritožbe ni podal mnenja –
                  
               SPREJELA NASLEDNJI SKLEP:
         
            Člen 1
            Romunija na podlagi člena 53(1) Uredbe (ES) št. 1107/2009 ne sme ponovno izdati registracije fitofarmacevtskih sredstev, ki vsebujejo aktivno snov klotianidin ali imidakloprid, za uporabo na Brassica napus proti škodljivim organizmom Phyllotreta spp. ali Psylliodes spp.
         
         
            Člen 2
            Ta sklep je naslovljen na Romunijo.
         
         
            V Bruslju, 3. februarja 2020
            
               
                  Za Komisijo
               
               Stela KIRIAKIDES
               
                  Članica Komisije
               
            
         
         
            (1)  UL L 309, 24.11.2009, str. 1.
         
            (2)  Izvedbena uredba Komisije (EU) št. 485/2013 z dne 24. maja 2013 o spremembi Izvedbene uredbe (EU) št. 540/2011 glede pogojev za registracijo aktivnih snovi klotianidin, tiametoksam in imidakloprid ter prepovedi uporabe in prodaje semen, tretiranih s fitofarmacevtskimi sredstvi, ki vsebujejo navedene aktivne snovi (UL L 139, 25.5.2013, str. 12).
         
            (3)  Izvedbena uredba Komisije (EU) 2018/783 z dne 29. maja 2018 o spremembi Izvedbene uredbe (EU) št. 540/2011 glede pogojev za odobritev aktivne snovi imidakloprid (UL L 132, 30.5.2018, str. 31
            ).
         
         
            (4)  Izvedbena uredba Komisije (EU) 2018/784 z dne 29. maja 2018 o spremembi Izvedbene uredbe (EU) št. 540/2011 glede pogojev za odobritev aktivne snovi klotianidin (UL L 132, 30.5.2018, str. 35).
         
            (5)  Izvedbena uredba Komisije (EU) 2018/785 z dne 29. maja 2018 o spremembi Izvedbene uredbe (EU) št. 540/2011 glede pogojev za odobritev aktivne snovi tiametoksam (UL L 132, 30.5.2018, str. 40).
         
            (6)  Povezane objave EFSA 2018:EN-1416.